E-tol: “Meerderheid motoriste sal nie registreer”Justice Project South Africa (JPSA) glo dat die meerderheid motoriste steeds nie vir die Gautengse e-tolstelsel sal registreer of e-tolskyfies sal aanskaf nie. Howard Dembosky, die woordvoerder van JPSA, het gesê hy glo dat die regering uiteindelik sy rieme sal styfloop. President Jacob Zuma het Woensdag die Wysigingswetsontwerp op Vervoerwette en Verwante Sake onderteken wat die weg vir die insameling van tolgeld namens Sanral baan. Die ondertekening van die wet gee aan Sanral die groen lig om e-tol op Gautengse hoofweë in werking te stel. Die kostes en intreedatum is nog nie bepaal nie. Ian Ollis, die DA se woordvoerder oor vervoer, sê Zuma se ondertekening van die wysigingswetsontwerp was “voortydig en oneerbiedig van die regsproses”. Hy sê die wet is sedert Mei 2013 onder hersiening en dat Zuma kon gewag het tot die hoogste hof van appèl uitspraak daaroor gelewer het. Die hoogste hof van appèl het Woensdag uitspraak voorbehou oor of die e-tolstelsel hersien moet word. Die Bondgenootskap teen Stedelike Tol (Outa) het die appèlaansoek voor die hof gebring. OUTA het gesê hy neem ‘n wag-en-sien houding in en het die bekragtiging van die wetgewing as verrassend beskryf.